ಭೀಮಾ ತೀರಕ್ಕೆ ಗಾಂಜಾ, ಗನ್ ಅಕ್ರಮ ಪೂರೈಕೆ: ಶಾಸಕ ಯಶವಂತರಾಯಗೌಡ ಪಾಟೀಲ ವಿಜಯಪುರ: ಜಿಲ್ಲೆಯ ಶಾಲಾ, ಕಾಲೇಜುಗಳ ಬಳಿ ಗಾಂಜಾ, ಆಫೀಮು ಪೂರೈಕೆ ಮಾಡಿ, ಮಕ್ಕಳ ಭವಿಷ್ಯ ಹಾಳು ಮಾಡಲಾಗುತ್ತಿದೆ ಎಂದು ಶಾಸಕ ಯಶವಂತರಾಯಗೌಡ ಪಾಟೀಲ ಸಚಿವ ಉಮೇಶ್ ಕತ್ತಿ ಗಮನಕ್ಕೆ ತಂದರು. ಜಿಲ್ಲಾ ಪಂಚಾಯ್ತಿ ಸಭಾಂಗಣದಲ್ಲಿ ಸೋಮವಾರ ನಡೆದ ಕೆಡಿಪಿ ಸಭೆಯಲ್ಲಿ ಮಾತನಾಡಿದ ಅವರು, ಮಧ್ಯಪ್ರದೇಶದಿಂದ ಹೆದ್ದಾರಿ ಮೂಲಕವಾಗಿ ಭೀಮಾ ತೀರಕ್ಕೆ ಗನ್, ರಿವಾಲ್ವರ್ ಕೂಡ ಅಕ್ರಮವಾಗಿ ಪೂರೈಕೆಯಾಗುತ್ತಿವೆ ಎಂದು ಗಂಭೀರ ಆರೋಪ ಮಾಡಿದರು. ಬೀದರ್, ವಿಜಯಪುರದಲ್ಲಿ ಗನ್, ಗಾಂಜಾ ಹಾವಳಿ ಅಧಿಕವಾಗಿದೆ. ಇದರ ಹಿಂದೆ ದೊಡ್ಡ ಜಾಲವಿದೆ ಎಂದು ಹೇಳಿದರು. ಜಿಲ್ಲಾ ಪೊಲೀಸ್ ವರಿಷ್ಠಾಧಿಕಾರಿ ಎಚ್.ಡಿ.ಆನಂದಕುಮಾರ್ ಮಾತನಾಡಿ, ಶಾಲೆ, ಕಾಲೇಜುಗಳಿಗೆ ಓಬವ್ವ ಪಡೆ ಭೇಟಿ ನೀಡಿ ಪರಿಶೀಲನೆ ಮಾಡಿ, ಜಾಗೃತಿ ಮೂಡಿಸುತ್ತಿದೆ. ಇನ್ನಷ್ಟು ಬಿಗಿ ಕ್ರಮಕೈಗೊಳ್ಳಲಾಗುವುದು ಎಂದು ಹೇಳಿದರು. ಗ್ರಾಮೀಣ ಭಾಗದಲ್ಲಿ ಅಕ್ರಮವಾಗಿ ಮದ್ಯ ಮಾರಾಟ ನಡೆದಿದೆ ಎಂದು ವಿಧಾನ ಪರಿಷತ್ ಸದಸ್ಯ ಸುನೀಲಗೌಡ ಪಾಟೀಲ ದ್ವನಿಗೂಡಿಸಿದರು. ಬಿಹಾರದಂತಹ ಹಿಂದುಳಿದ ರಾಜ್ಯದಲ್ಲಿ ನಿತೀಶ್ ಕುಮಾರ್ ಸಂಪೂರ್ಣ ಸಾರಾಯಿ ನಿಷೇಧ ಮಾಡಿ ದಿಟ್ಟ ಹೆಜ್ಜೆ ಇರಿಸಿದ್ದಾರೆ. ಆದರೆ, ನಮ್ಮಲ್ಲಿ ಸಾಧ್ಯವಾಗಿಲ್ಲ. ನಿತೀಶ್ ಅವರಂತ ಪುಣ್ಯಾತ್ಮ ಈ ರಾಜ್ಯದಲ್ಲಿ ಎಲ್ಲಿಯವರೆಗೆ ಜನ್ಮತಾಳುವುದಿಲ್ಲವೋ ಅಲ್ಲಿಯವರೆಗೆ ಈ ರಾಜ್ಯ ಉದ್ಧಾರವಾಗುವುದಿಲ್ಲ ಎಂದರು. ಇದೀಗ ಹಳ್ಳಿ, ಹಳ್ಳಿಗಳಲ್ಲಿ ಡಾಬಾಗಳು ತಲೆ ಎತ್ತಿವೆ. ಮೊದಲೆಲ್ಲ ಜನರು ಬೆಳದಿಂಗಳಲ್ಲಿ ಕುಳಿತು ಊಟ ಮಾಡುತ್ತಿದ್ದರು. ಡಾಬಾ ಸಂಸ್ಕೃತಿ ಅಪಾಯಕಾರಿ ಎಂದರು. ಇದಕ್ಕೆ ದನಿಗೂಡಿಸಿದ ಯತ್ನಾಳ, ಡಾಬಾದಲ್ಲಿಯೇ ಯುವಕರು ಹೊರಗೆ ಕುಳಿತು ಬೆಳದಿಂಗಳ ಊಟ ಮಾಡುತ್ತಾರೆ ಎಂದು ಹಾಸ್ಯ ಚಟಾಕಿ ಹಾರಿಸಿದರು. ಹಳ್ಳಿಗಳಲ್ಲಿ ಅಕ್ರಮ ಮದ್ಯ ಮಾರಾಟ ತಡೆಗೆ ಕಠಿಣ ಕ್ರಮಕೈಗೊಳ್ಳಬೇಕು ಎಂದು ಸಚಿವ ಉಮೇಶ್ ಕತ್ತಿ ಪೊಲೀಸ್, ಅಬಕಾರಿ ಇಲಾಖೆ ಅಧಿಕಾರಿಗಳಿಗೆ ಸೂಚಿಸಿದರು. ಕೃಷ್ಣಾ ನದಿಗೆ ಹರಿದು ಬಂದ ವ್ಯಾಪಕ ಪ್ರಮಾಣದ ನೀರು ಪೋಲಾಗಿ ಆಂಧ್ರದ ಮೂಲಕ ಸಮುದ್ರ ಸೇರುತ್ತಿದೆ. ಇದೇ ನೀರು ಇಂಡಿ ಶಾಖಾ ಕಾಲುವೆಯಲ್ಲಿ ಹರಿಯದಿದ್ದರೇ 100 ಹಳ್ಳಿಗಳಿಗೆ ಕುಡಿಯುವ ನೀರಿನ ತೊಂದರೆ ನೀಗುತ್ತಿತ್ತು ಎಂದು ಯಶವಂತರಾಯಗೌಡ ಪಾಟೀಲ ಹೇಳಿದರು. ಆಲಮಟ್ಟಿಯಲ್ಲಿ ಮಂಗಳವಾರ ನಡೆಯುವ ನೀರಾವರಿ ಸಲಹಾ ಸಮಿತಿ ಸಭೆಯಲ್ಲಿ ತೀರ್ಮಾನಕೈಗೊಂಡು ಕಾಲುವೆಗೆ ನೀರು ಹರಿಸಲು ಕ್ರಮಕೈಗೊಳ್ಳಲಾಗುವುದು ಎಂದು ಸಚಿವ ಕತ್ತಿ ಭರವಸೆ ನೀಡಿದರು. ಹದಗೆಟ್ಟ ರಸ್ತೆ: ಜಿಲ್ಲೆಯಲ್ಲಿ ರಸ್ತೆಗಳು ತೀವ್ರ ಹದಗೆಟ್ಟಿವೆ. ವಾಹನ ಸಂಚಾರಕ್ಕೆ ತೊಂದರೆಯಾಗಿದೆ ಎಂದು ಯಶವಂತರಾಯಗೌಡ ಸಚಿವರ ಗಮನಕ್ಕೆ ತಂದರು. ಆಗ ಯತ್ನಾಳ, ಈ ಹಿಂದೆ ಸಿದ್ಧರಾಮಯ್ಯ ಅವರ ಸರ್ಕಾರದಲ್ಲಿ ನೀವು ಪವರ್ಫುಲ್ ಆಗಿದ್ದೀರಿ ಆಗ ಹತ್ತಾರು ವರ್ಷ ಬಾಳಿಕೆ ಬರುವ ರಸ್ತೆ ಏಕೆ ಮಾಡಿಸಲಿಲ್ಲ ಎಂದು ಪ್ರಶ್ನಿಸಿದರು. ಈ ವಿಷಯವಾಗಿ ಪ್ರತಿಕ್ರಿಯೆ ನೀಡಿದ ಯಶವಂತರಾಯಗೌಡ, ನಾನು ಇಲ್ಲಿ ರಾಜಕಾರಣ ಮಾಡುತ್ತಿಲ್ಲ. ಜಿಲ್ಲೆಯ ಅಭಿವೃದ್ಧಿ ಹಿತದೃಷ್ಟಿಯಿಂದ ಮಾತನಾಡುತ್ತಿದ್ದೇನೆ. ಮುಂದಿನ ದಿನಗಳಲ್ಲಿ ಯಾರು ಎಲ್ಲಿ ಇರುತ್ತಾರೋ ಗೊತ್ತಿಲ್ಲ, ಪ್ರಗತಿಯ ದೃಷ್ಟಿಯಿಂದ ಪ್ರಾಮಾಣಿಕ ಕಾಳಜಿ ವ್ಯಕ್ತಪಡಿಸುತ್ತಿದ್ದೇನೆ ಎಂದರು. ಅಭಿವೃದ್ಧಿ ವಿಷಯವಾಗಿ ನಾನು ರಾಜಕಾರಣ ಮಾಡಿಲ್ಲ, ನಿಮ್ಮ ಅಭಿವೃದ್ಧಿ ವಿಚಾರಗಳಿಗೆ ಸಾಕಷ್ಟು ಬಾರಿ ಬೆಂಬಲಿಸಿದ್ದೇನೆ, ಯಾರ್ಯಾರ ಮಾತು ಕೇಳಿ ಏನೂ ಹೇಳಬೇಡಿ ಎಂದು ಯತ್ನಾಳ ಆರೋಪಿಸಿದರು. ಯತ್ನಾಳ ಹೇಳಿಕೆಗೆ ಪ್ರತಿಯಾಗಿ ಯಶವಂತರಾಯಗೌಡ, ನಾನು ಯಾರ ಮಾತು ಕೇಳಿ ಮಾತನಾಡುವುದಿಲ್ಲ, ನೀವೇ ಯಾರ್ಯಾರೋ ಮಾತನ್ನು ಕೇಳಿ ಮಾತನಾಡುತ್ತೀರಿ ಎಂದು ತಿವಿದರು. ಗಾಂಜಾ, ಗನ್, ಮದ್ಯ ಪೂರೈಕೆ ಸೇರಿದಂತೆ ಅಕ್ರಮ ಚಟುವಟಿಕೆಗಳಿಗೆ ಜಿಲ್ಲಾ ಪೊಲೀಸ್ ತಕ್ಷಣ ಕಡಿವಾಣ ಹಾಕಬೇಕು ಉಮೇಶ ಕತ್ತಿ, ಜಿಲ್ಲಾ ಉಸ್ತುವಾರಿ ಸಚಿವ, ವಿಜಯಪುರ